SKRIFTLIG FORESPØRGSEL P-1323/00

af Alexandre Varaut (UEN) til Kommissionen

(17. april 2000)

Om: Restriktioner for tv-transmission i Frankrig af sportsforanstaltninger i udlandet

Kan Kommissionen redegøre for sin holdning vedrørende de klager, der blev indgivet i 1995 af producenter og forhandlere af fransk vin med kontrolleret oprindelsesbetegnelse på grund af restriktionerne mod tv-transmission i Frankrig af sportsforanstaltninger, der finder sted i udlandet, fordi der omkring sportsterrænet er opstillet reklameskilte for alkoholholdige drikke? De franske myndigheders holdning bygger på en restriktiv fortolkning af den franske lov, der kaldes Evin-loven, som forbyder enhver form for tv-reklame, og på en såkaldt adfærdskodeks (udarbejdet i marts 1995), som har formaliseret denne fortolkning.

1. Kan Kommissionen overveje at henlægge denne sag, når den i sin begrundede udtalelse fra juli 1996 har fastslået, at der foreligger åbenbare restriktioner mod de fri tjenesteydelser og at Frankrig på sin side ikke har vist nogen hensigt om at ændre sin holdning?

2. Kan fortsatte drøftelser med de franske myndigheder føre til en tilfredsstillende løsning, når man ved, at myndighederne, i modstrid med den forpligtelse, de havde påtaget sig i december 1998, ikke har hørt indgiverne af klagerne, og at der siden 1996 har fundet en lang række drøftelser sted, uden at der har vist sig nogen løsning?

3. Bliver proportionalitetsprincippet overholdt af de franske myndigheder, når det tages i betragtning, at deres holdning (som er formaliseret gennem den såkaldte adfærdskodeks) medfører en tilladelse af tv-transmissioner af sportsbegivenheder af det omfang, der samler det største publikum (verdensmesterskaber), og afholder producenter i mellemstore virksomheder (vinproducenter) fra at gøre reklame i forbindelse med de foranstaltninger, der er tilgængelige for dem, og således i sidste række rammer drikkevarer (vin), som næsten ikke drikkes af de unge?

4. Den såkaldte adfærdskodeks forpligter ikke i noget tilfælde de ansvarlige myndigheder i Frankrig til at retsforfølge ophavsmanden til en overtrædelse af Evin-loven, dvs. en lovovertrædelse. Hvorledes agter Kommissionen i forbindelse med drøftelserne med Frankrig at garantere retssikkerheden på de betingelser, der er fastlagt af Domstolen?

Svar afgivet på Kommissionens vegne af Frederik Bolkestein

(19. maj 2000)

Kommissionen er i kontakt med de franske myndigheder på højt niveau for at nå til enighed om en tilfredsstillende løsning på de restriktioner for den frie udveksling af tjenesteydelser, der i 1996 var årsagen til, at der blev afgivet en begrundet udtalelse. Som led i disse drøftelser har kommissæren med ansvar for det indre marked snart et møde med de relevante franske ministre. Udfaldet af disse drøftelser bliver afgørende for sagens videre gang.

Kommissionen er overbevist om, at det stadig er muligt at finde løsninger, der er tilfredsstillende for alle parter. Den vil under de kommende drøftelser understrege vigtigheden af, at de franske myndigheder hører de berørte parter, deriblandt klagerne.

Drøftelserne tager direkte sigte på at finde svar, der er forenelige med proportionalitetsprincippet i fællesskabsretten og de almene hensyn til menneskers sundhed, som de pågældende bestemmelser forfølger. Kommissionen er klar over konsekvenserne af de pågældende bestemmelser, navnlig for mellemstore virksomheder som f.eks. vinproducenter. Følgerne af loven vil stå i centrum for drøftelserne.

En adfærdskodeks kan sikre hurtige og tilfredsstillende løsninger på problemerne, forudsat at visse betingelser er opfyldt, når det gælder høring af de berørte parter, indholdet, åbenhed og gennemsigtighed samt spredning. For at garantere størst mulig retssikkerhed mener Kommissionen navnlig, at alle berørte parter (bl.a. annoncører og tv-spredningsorganer) i en konkret sag bør kunne få hurtig, klar og præcis besked fra de franske myndigheder om sondringerne efter adfærdskodeksen ved en hvilken som helst sportsbegivenhed.